Diari Oficial de la Generalitat Valenciana


Sumari del DOGV 5258, del 15-05-2006 (2006/5621)

DECRET 56/2006, de 28 d'abril del Consell, pel qual s'aprova el Reglament d'Organització i Funcionament de la Inspecció de Servicis Sanitaris de la Conselleria de Sanitat.
---------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/04/28/56/dof/vci/html**

### Dades del document

Número de DOGV
:   5258

Data del DOGV
:   15-05-2006

Secció del DOGV
:   I. DISPOSICIONS GENERALS

Número del document
:   2006/5621


Data del document
:   28-04-2006

Organisme emissor
:   Conselleria de Sanitat

Tipus de document
:   Decret

Correcció d'errades

Anàlisi jurídica

 Descriptors 

:   * servei sanitari
    * política sanitària
    * legislació
    * administració regional
    * control sanitari
    * reglament intern

DECRET 56/2006, de 28 d'abril del Consell, pel qual s'aprova el Reglament d'Organització i Funcionament de la Inspecció de Servicis Sanitaris de la Conselleria de Sanitat. [2006/X5621]  
L'article 43 de la Constitució Espanyola reconeix el dret dels ciutadans a la protecció de la salut i atribuïx als poders públics l'organització i tutela de la salut pública. Conseqüentment amb això, la Llei 14/1986, de 25 d'abril, General de Sanitat, compromet les autoritats sanitàries competents en la realització del control i millora de la qualitat de l'assistència sanitària en tots els seus nivells, establix que tots els centres i establiments sanitaris estaran sotmesos a la inspecció i control sanitaris, i determina les competències generals de la Inspecció Sanitària.  
En concordança amb l'Estatut d'Autonomia de la Comunitat Valenciana, i els principis establits quant a això en l'esmentada Llei General de Sanitat, el Reial Decret 1.612/1987, de 27 de novembre, disposa el traspàs a la Comunitat Valenciana, dins del seu àmbit territorial, de les funcions de gestió corresponents a l'Institut Nacional de Salut, entre les quals es troben la inspecció de servicis i la gestió de les prestacions sanitàries de la Seguretat Social.  
La Conselleria de Sanitat és el màxim òrgan encarregat de la direcció i execució de la política del Consell en matèria de Sanitat, i exercix les competències que legalment té atribuïdes per a això. D'acord amb el que preveu el Reglament Orgànic i Funcional, a la Sotssecretaria, sota l'autoritat del conseller, correspon, entre altres funcions i competències que els òrgans superiors encomanen, així com les establides en l'article 75 de la Llei 5/1983, de 30 de desembre, de Govern Valencià o una altra normativa d'aplicació, a través de la Direcció General d'Ordenació, Avaluació i Investigació Sanitària, la inspecció de centres, servicis, unitats i establiments sanitaris públics o privats.   
Per raó de tot això anterior i a fi de garantir els drets constitucionals en matèria de Sanitat, resulta necessària la regulació dels òrgans encarregats de les actuacions inspectores, amb l'objectiu d'assegurar una assistència sanitària de la més alta qualitat cientificotècnica, funcional i corporativa, en benefici i com a garantia dels drets dels pacients; assistència que requerix d'una tutela adequada, per a la consecució de la qual la Inspecció de Servicis Sanitaris ha d'aportar la seua formació tècnica i la plenitud de les seues funcions per a les quals està especialment qualificada.  
Davant de l'absència d'una norma que regule de manera especifica l'organització i funcionament de la Inspecció de Servicis Sanitaris, les actuacions de la Inspecció de Servicis Sanitaris s'han emparat en la legislació estatal d'aplicació i en diversa normativa de la Comunitat Valenciana, amb especial menció a la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, i al seu article 54. Així, resulta necessari unificar i actualitzar eixes normes atenent els nous reptes fixats en el Pla d'Inspecció de Servicis Sanitaris de la Conselleria de Sanitat.   
És, doncs, una necessitat l'aprovació d'un Reglament d'Organització i Funcionament de la Inspecció de Servicis Sanitaris, norma que ha de tindre com a primer objectiu conciliar l'efectivitat del deure constitucional de protecció de la salut i, per tant, l'eficàcia de l'actuació de la Inspecció en matèria sanitària amb els drets, així mateix constitucionals, dels ciutadans.  
D'una altra part, el Reglament servirà de marc regulador de l'activitat inspectora, enquadrada com un element bàsic en la gestió sanitària i com a instrument d'organització i coordinació de les distintes unitats de la Conselleria de Sanitat implicades en l'exercici d'eixes funcions.   
Així, la inspecció, avaluació, control, auditoria i acreditació sanitàries, i també la supervisió de l'organització i funcionament dels servicis sanitaris, es configuren com a competències fonamentals de la Inspecció de Servicis Sanitaris.  
És també d'especial transcendència la regulació del secret professional a què legalment tot el personal adscrit a la Inspecció de Servicis Sanitaris està subjecte, i així mateix, té el deure de donar compte d'infraccions de caràcter disciplinari o aquells actes mèdics o prestacions sanitàries de què pogueren tindre coneixement i que no van respectar els drets sanitaris dels ciutadans.  
Així mateix, es fa necessari ressaltar la condició de personal sanitari dels metges i farmacèutics inspectors i infermers subsinspectors, atés que les funcions i competències que fa este personal inclouen actuacions professionals com ara anamnesi, exploració clínica, interpretació de proves complementàries, diagnòstic, tractament i valoració d'indicacions terapèutiques.  
No pot entendre's la moderna Inspecció de Servicis Sanitaris sense analitzar-ne les comeses i actuacions, tant en matèria sanitària com de Seguretat Social. Des de la seua creació per mitjà de la Llei de 14 de desembre de 1942, Fundacional de l'Assegurança Obligatòria de Malaltia, s'assignava una triple funció de la Inspecció de Servicis Sanitaris: la que s'exercia sobre les institucions sanitàries i sobre els facultatius, la que s'exercia respecte de l'organisme a què estava adscrita i sobre els servicis que prestava, i la que competia als òrgans oficials de Sanitat.   
Posteriorment, el Reglament de 1943, que desplega la llei esmentada, assenyala com a funcions de la inspecció les següents: comprovació dels informes de malaltia, inspeccionar prestacions sanitàries i concerts; vetlar perquè el malalt complisca les prescripcions del metge de l'assegurança i que no existisca abús en la utilització dels servicis; proposar mesures profilàctiques i comprovar l'eficàcia i la prestació del servici farmacèutic i de les receptes dispensades.  
Normes posteriors van atribuir a la Inspecció de Servicis Sanitaris funcions com ara la inspecció de les prestacions sanitàries, de les prestacions de Seguretat Social, sobre els servicis concertats, públics i privats, de la utilització de servicis sanitaris, la inspecció farmacèutica, i de les mesures preventives en matèria sanitària.  
L'Orde de 19 de febrer de 1946 va crear el Cos d'Inspecció i regula el seu ingrés per concurs-oposició. Altres normes encomanen a la Inspecció de Servicis Sanitaris la vigilància i control del personal sanitari i la direcció de les institucions obertes i tancades de la Seguretat Social.   
L'article 124 del text refós de la Llei General de la Seguretat Social, aprovat pel Decret 2.065/1974, de 30 de maig, va conferir als metges inspectors i farmacèutics la consideració d'autoritat pública, en l'exercici de les seues funcions, i poden demanar de la resta d'autoritats i els seus agents la col·laboració i l'auxili que a aquella es dega.   
L'Orde de 28 d'abril de 1978, per la qual es va aprovar l'Estatut de Personal de l'Institut Nacional de Previsió, va crear el Cos Sanitari de la Seguretat Social, integrat per les escales: metges inspectors, farmacèutics inspectors i ATS visitadors, i els atribuïx la funció de gestió, ordenació, vigilància i control en relació amb l'assistència sanitària de la Seguretat Social.  
El Reial Decret 2.664/1986, de 19 de desembre, va regular l'homologació del règim de funcionaris de l'administració de la Seguretat Social amb el del personal de l'administració Civil de l'Estat i l'ordenació dels seus cossos. El Reial Decret 2.666/1986 homologa el règim del personal de la Seguretat Social amb el de l'administració Civil de l'Estat. A partir d'eixe moment, doncs, amb total claredat, la Llei 30/1984 va ser d'aplicació a tot el personal de l'administració de l'Estat, inclòs el Cos d'Inspectors. A este efecte, la disposició addicional setzena de la llei va declarar expressament que tindran la consideració de funcionari de l'administració de la Seguretat Social el personal de les escales de metges inspectors, farmacèutics inspectors i ajudants tècnics sanitaris visitadors del Cos Sanitari de l'extingit Institut Nacional de Previsió, i inspectors mèdics del Cos Especial de l'Institut Social de la Marina, sense perjuí de la normativa específica que al respecte puga dictar-se.   
L'article 30 de la Llei 14/1986, de 25 d'abril, General de Sanitat, establia que tots els centres sanitaris i les activitats de promoció i publicitat estaran sotmeses a la inspecció.  
El Reial Decret 1.612/1987, de 27 de novembre, va dur a terme el traspàs de funcions i servicis de l'Institut Nacional de la Salut a la Generalitat, que inclouen la Inspecció de Servicis, la gestió de les prestacions sanitàries de la Seguretat Social, l'avaluació del desenrotllament de resultats de l'acció sanitària de la Seguretat Social i la definició de criteris generals per a l'avaluació de l'eficàcia i rendiment dels programes, centres, o servicis sanitaris a la Comunitat Valenciana.  
El Reial Decret 1.427/1998, de 3 de juliol, va modificar la denominació de l'escala d'ATS visitadors pel d'infermers subinspectors.   
La Llei 55/1999, de 29 de desembre, de Mesures Fiscals, Administratives i de l'Orde Social va donar una nova redacció a l'apartat 2, de l'article 124, del text refós de la Llei General de la Seguretat Social de 1974, i reconeix als infermers subinspectors les funcions inspectores de suport, gestió i col·laboració amb els inspectors metges i farmacèutics i en execució de les ordes rebudes per a l'exercici dels seus comeses, la consideració d'agents de l'autoritat.  
L'article 54 de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, va regular els objectius preferents de les actuacions de la Inspecció de Servicis Sanitaris i establix l'obligatorietat d'elaborar anualment un pla d'inspecció on es definisquen els programes d'actuació preferencials.  
La Llei 16/2003, de 28 de maig, de Cohesió i Qualitat del Sistema Nacional de Salut, va establir, en l'article 77, el Pla d'inspecció sanitària, i indica que el Ministeri de Sanitat i Consum presentarà en el si del Consell Interterritorial del Sistema Nacional de Salut el pla anual d'activitats de l'Alta Inspecció, que inclourà programes reglats d'inspecció, aplicant tècniques d'auditoria eficaç i col·laborant amb els servicis d'inspecció de les comunitats autònomes. Així mateix, establix que l'Alta Inspecció de l'Estat establirà mecanismes de coordinació i cooperació amb els servicis d'inspecció de les comunitats autònomes, en especial pel que fa a la coordinació de les actuacions dirigides a impedir o perseguir totes les formes de frau, abús, corrupció o desviació de les prestacions o servicis sanitaris a càrrec del sector públic, quan raons d'interés general així ho aconsellen.  
En atenció de totes estes consideracions, després de la negociació col·lectiva en la Mesa Sectorial de Sanitat i en la Mesa Sectorial de Funció Pública, a proposta del conseller de Sanitat, conforme amb el Consell Jurídic Consultiu de la Comunitat Valenciana i prèvia deliberació del Consell, en la reunió de 28 d'abril de 2006,  
DECRETE  
Article únic. Aprovació del Reglament d'Organització i Funcionament de la Inspecció de Servicis Sanitaris de la Conselleria de Sanitat.  
S'aprova el Reglament d'Organització i Funcionament de la Inspecció de Servicis Sanitaris de la Conselleria de Sanitat, que figura com a annex I d'este decret.  
DISPOSICIONS ADDICIONALS  
Primera. Traspàs de la relació de llocs de treball a la Conselleria de Sanitat  
Els llocs de treball inclosos en l'annex II, que actualment figuren en la llista de llocs de treball de la Conselleria de Sanitat, gestionats per la Direcció General d'Administració Autonòmica de la Conselleria de Justícia, Interior i Administracions Públiques, són donats de baixa en eixa llista i són donats d'alta en la llista de llocs de treball que gestiona la Direcció General de Recursos Humans, de la Conselleria de Sanitat.  
Segona. Consideració de personal sanitari i gestió i resolució dels seus assumptes relatius al personal  
1. El personal adscrit als llocs de treball que figuren en l'annex II tindrà la consideració de personal sanitari, als efectes previstos en el Decret 71/1989, de 15 de maig, del Consell, sobre regulació dels òrgans de gestió de personal de la Conselleria de Sanitat i Consum i òrgans dependents, i correspondrà la gestió i resolució de la totalitat dels seus assumptes a la Conselleria de Sanitat.  
2. En conseqüència, les atribucions que l'ordenament jurídic vigent atribuïx a la Conselleria de Justícia, Interior i Administracions Públiques en matèria de funció pública s'entendran referides a la Conselleria de Sanitat en relació amb el personal i els llocs de treball esmentats.  
Tercera. Manteniment de situacions relatives al personal  
1. El personal que ocupa els llocs de treball inclosos en l'annex II, que s'adscriu a la llista de llocs de treball que gestiona la Direcció General de Recursos Humans de la Conselleria de Sanitat, mantindrà la relació jurídica que té amb la Generalitat a la data d'entrada en vigor del present Decret, així com la mateixa situació administrativa.  
2. Quant a les comissions de servicis, adscripcions provisionals i nomenaments de funcionari interí, es mantindran els que estan vigents en la data d'entrada en vigor d'este decret, i fins a la seua finalització, d'acord amb el règim jurídic existent per al personal al servici de l'administració del Consell, i s'adopta, en la data de l'adscripció dels llocs de treball i de la incorporació de les persones a la llista de llocs de treball que gestiona la Direcció General de Recursos Humans, de la Conselleria de Sanitat, les resolucions i actes administratius que jurídicament procedisquen pels òrgans competents, d'acord amb el Decret 71/1989, de 15 de maig, el Consell.  
3. Al personal objecte de la nova adscripció a les llistes de llocs de treball de la Inspecció de Servicis Sanitaris, de la Conselleria de Sanitat, li serà aplicable la Llei de la Funció Pública Valenciana i la resta de normativa estatal i autonòmica que legalment procedisca en matèria de funció pública.  
Quarta. Sobre les retribucions  
1. Fent ús de les competències atribuïdes al Consell per l'article 53 de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, i sense perjuí del que disposa l'apartat tercer d'esta disposició, es crea la Taula Retributiva XIII-Personal de la Inspecció de Servicis Sanitaris, que figura com a annex III del present decret.  
2. Es garantix al personal afectat el manteniment dels drets econòmics adquirits inclosos els complements transitoris i de garantia, que continuaran percebent-los d'acord amb la normativa vigent, i que s'actualitzaran en la quantia que establisquen les lleis de pressupostos de la Generalitat, tot això sense perjuí del que disposa l'apartat següent d'esta disposició addicional.  
3. La implantació per als llocs de treball de la Inspecció de Servicis Sanitaris d'un sistema de retribucions diferent del previst per al personal de l'administració del Consell pel Decret 99/1995, de 16 de maig, modificat pel Decret 56/2004, de 16 d'abril, podrà suposar la modificació o supressió dels complements transitoris i de garantia, d'acord amb el que establisca la disposició corresponent.  
4. La resolució de les incidències i reclamacions de qualsevol índole que tinguen caràcter econòmic correspon a la Conselleria de Sanitat.  
Cinquena. Alta en el Registre de Personal Sanitari  
1. Per les Conselleries de Justícia, Interior i Administracions Públiques i de Sanitat adoptaran els actes administratius que legalment i reglamentàriament procedisquen, per tal de donar de baixa en el Registre de Personal i el de Llocs de Treball de l'administració del Consell, i d'alta en el Registre de Personal Sanitari, de la Conselleria de Sanitat, el personal i els llocs de treball inclosos en l'annex II, en compliment del que disposa el present decret, i s'efectuaran en ambdues unitats les anotacions registrals que procedisquen.  
Sisena. Assignació pressupostària  
Es faculta la Conselleria d'Economia, Hisenda i Ocupació per a portar a efecte les mesures d'assignació i transferència de crèdit pressupostari oportunes per a complir a les mesures disposades en el present decret.  
Setena. Personal temporal  
El personal temporal que estiga ocupant de llocs de treball inclosos en l'annex II d'este decret passarà, amb ocasió del seu cessament, a les borses d'ocupació temporal de la Conselleria de Sanitat en la categoria que corresponga, i s'establix per a això la regulació corresponent, i podrà ser nomenat en llocs de l'esmentada Inspecció de Servicis Sanitaris, de la Conselleria de Sanitat.  
Huitena. Altres situacions del personal  
1. El personal que, amb anterioritat a l'entrada en vigor d'este decret, es trobe en situació administrativa d'excedència o en una altra que no siga la de servici actiu que no comporte reserva del lloc, i l'últim lloc de treball del qual figure en l'annex II o que haguera estat adscrit a funcions d'inspecció de servicis sanitaris en llocs no relacionats en este annex, en el cas de sol·licitar el reingrés, ha de sol·licitar-lo a la Direcció General de Recursos Humans, de la Conselleria de Sanitat i en llocs de treball d'Inspecció de Servicis Sanitaris, i li és aplicable el règim jurídic general establit per a este personal en la Conselleria de Sanitat.  
2. Idèntics criteris, distribució competencial quant a òrgans de gestió, procediments i règim jurídic als establits en l'apartat anterior, s'aplicaran al personal que estiga ocupant els llocs de treball inclosos en l'annex II, quan accedisquen, després de l'adscripció a la llista de llocs de treball que gestiona la Direcció General de Recursos Humans, de la Conselleria de Sanitat, a la situació administrativa d'excedència o a una altra diferent de la de servici actiu que no comporte reserva del lloc, i sol·liciten amb posterioritat el reingrés.  
Novena. Canvi de denominació de llocs  
Els llocs de treball que en la vigent relació de llocs de treball, aprovada mitjançant una Resolució de 12 de desembre del 2005, del director general d'Administració Autonòmica, figuren amb la denominació d'ATS visitador/a i que s'inclouen en l'annex II, passen a denominar-se infermer/a subinspector/a de servicis sanitaris.  
DISPOSICIONS TRANSITÒRIES  
Primera. Procediments de provisió iniciats  
Les modificacions introduïdes en les relacions de llocs de treball previstes en la disposició addicional primera, quant a centre de destinació i assignació de número de lloc sanitari, no afectaran els procediments de provisió en què estiguen sotmesos els llocs que figuren en l'annex II i que es resolguen amb posterioritat a l'entrada en vigor d'este decret. En este supòsit, els cessament i preses de possessió es faran en els llocs amb el número, denominació i classificació que figuren en la relació de llocs de la Inspecció de Servicis Sanitaris, de la Conselleria de Sanitat.  
Segona. Promoció interna  
Al personal funcionari de carrera afectat per este decret se li aplicarà, en matèria de promoció interna, la disposició transitòria setena de la Llei de la Funció Pública Valenciana i el seu corresponent annex, en la redacció establida en la Llei 16/2003, de 17 de desembre.  
Tercera. Personal interí i contractat laboral temporal  
Al personal interí i contractat laboral temporal afectat per este decret se li aplicarà la disposició transitòria huitena del Decret 33/1999, de 9 de març, del Consell, i s'incorpora, en cas de cessament, a les borses corresponents, d'acord amb els criteris establits en la disposició addicional setena d'este decret.  
Així mateix, se li aplicarà allò que s'ha establit per al Pla d'Estabilitat Laboral en la disposició transitòria sisena de la Llei de la Funció Pública Valenciana i el seu corresponent annex, en la redacció establida en la Llei 16/2003, de 17 de desembre.  
Quarta. Pla d'estabilitat laboral  
1. D'acord amb el Pla d'Estabilitat Laboral, la Conselleria de Sanitat convocarà, si no ho havia fet la de Justícia, Interior i Administracions Públiques en la data d'entrada en vigor d'este decret, les corresponents proves selectives per al personal adscrit a la Inspecció de Servicis Sanitaris, de la Conselleria de Sanitat. El personal seleccionat serà adscrit als llocs de treball de la Inspecció de Servicis Sanitaris per la Conselleria Sanitat.  
2. Així mateix, la Conselleria de Sanitat executarà, si és el cas, les resolucions judicials que es referisquen als llocs de treball i als seus titulars afectats per este decret.  
DISPOSICIÓ DEROGATÒRIA  
Queden derogades totes les normes, del mateix rang o d'un rang inferior, que s'oposen al que disposa el present decret.  
DISPOSICIONS FINALS  
Primera. Facultats per a l'execució  
La Conselleria de Sanitat i la Conselleria de Justícia, Interior i Administracions Públiques duran a terme les actuacions necessàries per a l'execució del que disposa este decret a la seua data d'entrada en vigor.  
Segona. Entrada en vigor  
El present decret entrarà en vigor l'endemà d'haver estat publicat en el Diari Oficial de la Generalitat.  
València, 28 d'abril de 2006.  
El president de la Generalitat,  
FRANCISCO CAMPS ORTIZ  
El conseller de Sanitat,  
VICENTE RAMBLA MOMPLET  
ANNEX I  
Reglament d'Organització i Funcionament de la Inspecció de Servicis Sanitaris, de la Conselleria de Sanitat.  
TÍtol I  
Disposicions generals  
CapÍtol Únic  
Organització, funcionament i àmbit d'actuació de la Inspecció de Servicis Sanitaris de la Conselleria de Sanitat  
Article 1. Objecte del Reglament  
Esta norma té com a objecte regular l'organització, el funcionament, l'àmbit d'actuació, les funcions i les competències de la Inspecció de Servicis Sanitaris de la Conselleria de Sanitat.  
Article 2. Àmbit funcional d'actuació de la Inspecció de Servicis Sanitaris  
1. L'àmbit funcional d'actuació de la Inspecció de Servicis Sanitaris comprén la inspecció, l'avaluació i l'auditoria, i també la vigilància del compliment de la legislació i la normativa sanitària i del compliment de la legislació i la normativa de la Seguretat Social que la norma li atribuïsca.  
2. La Inspecció de Servicis Sanitaris, en el curs de les seues actuacions, vetla per:  
a) L'accés dels ciutadans en condicions d'igualtat efectiva al sistema sanitari.  
b) L'orientació del sistema sanitari a les necessitats de salut.  
c) L'assegurament de l'eficiència en l'ús de les prestacions sanitàries.  
d) La tutela de la informació sanitària.  
e) La tutela dels drets dels ciutadans en el sistema sanitari.  
f) L'assegurament de les prestacions de la Seguretat Social.  
g) La qualitat cientificotècnica dels centres, servicis i professionals sanitaris.  
Article 3. Funcions generals de la Inspecció de Servicis Sanitaris  
Són funcions generals de la Inspecció de Servicis Sanitaris:  
a) Participar en l'avaluació del Pla de Salut de la Comunitat Valenciana, i també de qualsevol altre pla estratègic que determinen les autoritats competents.  
b) Comprovar el compliment dels plans d'actuació dictats pels òrgans competents, verificant-ne els resultats obtinguts i les desviacions que s'hagen produït.  
c) Fer propostes de modificacions que es consideren oportunes en l'estructura i el funcionament dels servicis, com a conseqüència del control efectuat.  
d) Proposar totes les disposicions normatives que es consideren necessàries per a un desenrotllament millor de les funcions encomanades.  
e) Inspeccionar la qualitat de l'assistència i de les prestacions sanitàries.  
Article 4. Funcions de la Inspecció de Servicis Sanitaris en relació amb els centres i servicis sanitaris  
En relació amb els centres i servicis sanitaris, inclosa l'assistència sanitària que s'hi presta, són funcions de la Inspecció de Servicis Sanitaris les següents:  
a) Inspeccionar i avaluar els centres, servicis, unitats i establiments sanitaris, tant públics com privats.  
b) Inspeccionar els centres i servicis concertats amb la Conselleria de Sanitat, les condicions establides en el concert, i també aspectes d'organització i funcionament.  
c) Participar en l'elaboració dels plecs de condicions per als procediments de concertació entre la Conselleria de Sanitat i centres o servicis relacionats amb l'assistència sanitària.  
d) Inspeccionar el procés assistencial de les entitats i empreses col·laboradores de la Seguretat Social, i també la inspecció i control de les instal·lacions i servicis d'estes entitats en relació amb l'assistència sanitària derivada de contingències no professionals.  
e) Participar en les comissions clíniques hospitalàries, quan ho propose la direcció del centre.  
f) Participar com a vocal en representació de la Generalitat, en les comissions de docència, segons establix l'Orde de 22 de juny de 1995 del Ministeri de la Presidència per la qual regula les comissions de docència i els sistemes d'avaluació de metges i farmacèutics especialistes, sense perjuí del que establix la Llei de Govern Valencià.  
g) Participar en l'avaluació docent de centres sanitaris per a la formació postgraduada, d'acord amb les directrius del Ministeri de Sanitat i Consum.  
h) Inspeccionar i avaluar les activitats d'investigació que es facen en el sistema sanitari, en tot allò relacionat amb el compliment de la legislació vigent i el respecte dels drets dels subjectes de la investigació.  
i) Elaborar els informes preceptius en els procediments d'autorització i acreditació de centres i servicis sanitaris, quan ho determine la normativa.  
j) Qualsevol altra que li encomane la normativa vigent en esta matèria.  
Article 5. Funcions de la Inspecció de Servicis Sanitaris en relació amb els drets dels ciutadans en el sistema sanitari  
En relació amb els drets dels ciutadans en el sistema sanitari, són funcions de la Inspecció de Servicis Sanitaris:  
a) Inspeccionar i avaluar el sistema sanitari com a garantia del compliment dels drets i deures dels pacients.  
b) Fer informes sobre les reclamacions, queixes i suggeriments interposats pels ciutadans, derivats de l'assistència sanitària prestada, quan li ho sol·licite l'òrgan competent.  
c) Qualsevol altra que li encomane la normativa vigent en esta matèria.  
Article 6. Funcions de la Inspecció de Servicis Sanitaris en relació amb les prestacions del Sistema Nacional de Salut  
En relació amb les prestacions del Sistema Nacional de Salut, són funcions de la Inspecció de Servicis Sanitaris:  
a) Inspeccionar les prestacions sanitàries .incloses l'atenció primària i l'especialitzada. del Sistema Nacional de Salut, i també les relatives als convenis internacionals.  
b) Inspeccionar les prestacions farmacèutiques, i també efectuar-ne el procediment de visat.  
c) Inspeccionar les prestacions complementàries, i també elaborar informes-propostes en els expedients de reintegraments de despeses.  
d) Inspeccionar els servicis d'informació i documentació sanitària.  
e) Qualsevol altra que li encomane la normativa vigent en esta matèria.  
Article 7. Funcions de la Inspecció de Servicis Sanitaris en relació amb les prestacions del Sistema de Seguretat Social  
En relació a les prestacions del Sistema de Seguretat Social, són funcions de la Inspecció de Servicis Sanitaris les següents:  
a) Inspeccionar i controlar sanitàriament la incapacitat temporal, inclòs el personal de la Generalitat.  
b) Valorar les reclamacions dels pacients en matèria d'incapacitat temporal, a través de les comissions territorials d'Incapacitat Temporal.  
c) Exercir les facultats i competències atribuïdes a la Inspecció de Servicis Sanitaris en matèria de Seguretat Social, especialment els aspectes referits a les prestacions sanitàries i entitats col·laboradores.  
d) Participar, efectuant el seguiment i control dels acords de col·laboració en estes matèries amb l'Institut Nacional de la Seguretat Social, l'Institut Social de la Marina i les Mútues d'Accidents de Treball i Malalties professionals de la Seguretat Social i empreses col·laboradores.  
e) Exercir la direcció i coordinació dels sistemes d'informació relacionats amb les activitats de la Inspecció de Servicis Sanitaris, en especial les relacionades amb el control de la incapacitat temporal.  
f) Col·laborar amb els professionals i els equips directius de centres sanitaris en l'avaluació, assessorament, informació, control i formació, en la gestió de la incapacitat temporal i permanent.  
g) Efectuar la valoració de la capacitat funcional dels treballadors en relació al seu lloc de treball, i fer les propostes procedents d'incapacitat permanent.  
h) Emetre informes d'inspecció a sol·licitud del Ministeri de Treball i Assumptes Socials, en relació amb la creació, supressió, modificació o concertació de servicis sanitaris i recuperadors de les mútues d'accidents de treball i malalties professionals de la Seguretat Social, i també els relatius a les empreses col·laboradores.  
i) Elaborar informes per al control de la prestació medicofarmacèutica per als servicis de prevenció de riscos laborals.  
j) Inspeccionar, avaluar i assessorar les mútues d'accidents de treball i malalties professionals de la Seguretat Social i les empreses col·laboradores en l'àmbit d'actuació de la Conselleria de Sanitat.  
k) Coordinar la gestió de la incapacitat temporal i permanent amb l'Institut Nacional de la Seguretat Social i l'Institut Social de la Marina.  
l) I, en general, exercir les facultats i competències atribuïdes a la Inspecció de Servicis Sanitaris en matèria de Sanitat i Seguretat Social.  
Article 8. Funcions de la Inspecció de Servicis Sanitaris en matèria de responsabilitat sanitària  
En matèria de responsabilitat sanitària, són funcions de la Inspecció de Servicis Sanitaris les següents:  
a) Elaborar els informes tecnicosanitaris en els expedients de reclamacions de responsabilitat patrimonial de la Conselleria de Sanitat.  
b) Participar en el desplegament de la política de gestió de riscos sanitaris, en especial dels aspectes relacionats amb la identificació, avaluació i tractament dels riscos, incloses la implantació en els centres sanitaris i les activitats de formació i informació dels professionals que siguen necessàries en esta matèria.  
c) Participar en el disseny i l'avaluació del consentiment informat, el testament vital i el certificat de voluntats anticipades dels pacients, com a garantia de l'assistència sanitària prestada, quan es determine.  
d) Qualsevol altra que li encomane la normativa vigent en esta matèria.  
Article 9. Funcions de la Inspecció de Servicis Sanitaris en matèria de responsabilitat administrativa  
En matèria de responsabilitat administrativa, són funcions de la Inspecció de Servicis Sanitaris les següents:  
a) Efectuar el seguiment i el control de l'organització i el funcionament administratiu i sanitari dels servicis, centres i dependències de la conselleria i dels centres sanitaris públics i privats.  
b) Investigar i fer informes sobre les actuacions de què puguen derivar-se responsabilitats individuals en el desenrotllament dels procediments administratius i del funcionament general dels servicis sanitaris.  
c) Efectuar les actuacions prèvies, la proposta d'incoació i la instrucció de procediments disciplinaris, en matèries de la seua competència.  
d) Efectuar les actuacions prèvies, la proposta d'iniciació i la instrucció de procediments sancionadors que es deriven d'actuacions directes de la Inspecció de Servicis Sanitaris.  
e) Qualsevol altra que li encomane la normativa vigent en esta matèria.  
Article 10. Funcions de la Inspecció de Servicis Sanitaris en matèria de valoració mèdica del dany corporal  
En matèria de valoració mèdica del dany corporal, són funcions de la Inspecció de Servicis Sanitaris les següents:  
a) Participar en la Comissió de Valoració del Dany Corporal de la Conselleria de Sanitat.  
b) Efectuar les actuacions de valoració mèdica d'incapacitats i, en especial, els aspectes referits a reconeixements i informes mèdics previs, en els procediments en què estiga establit.  
c) Formar part dels equips de valoració d'incapacitats de l'Institut Nacional de la Seguretat Social, en representació de la Conselleria de Sanitat.  
d) Fer els informes preceptius sobre sol·licituds de reducció horària, de canvi de lloc de treball, d'exempció de guàrdies, i també qualsevol altre que li encomane la normativa vigent en esta matèria.  
e) Formar part dels tribunals de valoració mèdica de llocs de treball, d'acord amb el que establisca la normativa que s'aplica.  
f) Qualsevol altra que li encomane la normativa vigent en esta matèria.  
Article 11. Funcions de la Inspecció de Servicis Sanitaris en matèria d'inspecció farmacèutica  
En matèria d'inspecció farmacèutica, són funcions de la Inspecció de Servicis Sanitaris les següents:  
a) Avaluar les activitats en matèria de medicaments i productes sanitaris, d'acord amb la normativa estatal que s'aplica.  
b) Inspeccionar i controlar la prestació farmacèutica del Sistema Nacional de Salut, en tots els àmbits del seu desplegament, processos administratius, prescripció mèdica i servicis farmacèutics públics i concertats.  
c) Col·laborar en l'avaluació dels objectius econòmics i de qualitat farmacològica en els centres sanitaris de la Conselleria de Sanitat, i també en els concertats.  
d) Informar sobre l'oferta de productes farmacèutics inclosos en la prestació farmacèutica de la Conselleria de Sanitat.  
e) Realitzar inspeccions, auditories i avaluacions sobre la prestació farmacèutica en els diferents nivells assistencials.  
f) Participar en la revisió i actualització de la normativa en matèria de prestació farmacèutica.  
g) Inspeccionar i avaluar la utilització de medicaments i productes sanitaris, amb especial referència a la despesa farmacèutica. Fer activitats específiques en l'àmbit de la Comunitat Valenciana i entre àrees de salut d'estudis d'utilització de medicaments i farmacoeconòmics, amb especial seguiment dels nous principis actius incorporats a l'arsenal terapèutic del Sistema Sanitari Públic.  
h) Participar en el manteniment i desplegament del gestor de la prestació farmacèutica i dels sistemes d'informació farmacèutics, tant en l'àmbit de l'atenció primària com en el de l'especialitzada. Participar en el manteniment dels programes Gaia i BADAME, i també qualssevol altres que implante la Conselleria de Sanitat.  
i) Col·laborar en la promoció i l'assessorament del Programa d'Ús Racional del Medicament a petició de l'òrgan gestor de la Conselleria de Sanitat.  
j) Assessorar tècnicament en la subscripció i seguiment dels concerts subscrits entre la Conselleria de Sanitat i qualsevol altre organisme, institució o corporació, quant a la prestació farmacèutica, a petició de l'òrgan gestor de la Conselleria de Sanitat.  
k) Assessorar en matèria de procediments i actuacions per a una utilització adequada dels recursos destinats a la prestació farmacèutica, a petició de l'òrgan gestor de la Conselleria de Sanitat.  
l) Fer les actuacions prèvies i la instrucció dels procediments disciplinaris en matèries de la seua competència.  
m) Fer les actuacions prèvies i la instrucció de procediments sancionadors que es deriven d'actuacions directes de la Inspecció de Servicis Sanitaris.  
n) Qualsevol altra que li encomane la normativa vigent en esta matèria.  
Article 12. Funcions de la Inspecció de Servicis Sanitaris en matèria de sistemes d'informació  
En relació amb els sistemes d'informació, són funcions de la Inspecció de Servicis Sanitaris les següents:  
a) Participar en l'avaluació dels sistemes d'informació, d'acord amb el que preveuen la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, i la Llei 16/2003, de 28 de maig, de Cohesió i Qualitat del Sistema Nacional de Salut.  
b) Qualsevol altra que li encomane la normativa vigent en esta matèria.  
Article 13. Altres funcions de la Inspecció de Servicis Sanitaris  
Són altres funcions de la Inspecció de Servicis Sanitaris:  
a) Participar en la formació i investigació en matèries pròpies de la seua competència.  
b) Participar en els tribunals de selecció de personal d'institucions sanitàries i de personal de la Inspecció de Servicis Sanitaris.  
c) Coordinar l'Oficina del Mapa Sanitari.  
d) Qualsevol altra que li encomane la normativa vigent.  
Article 14. Àmbit material de la Inspecció de Servicis Sanitaris  
1. L'àmbit material d'actuació de la Inspecció de Servicis Sanitaris s'estén als subjectes, les entitats, els centres, els llocs i els mitjans inclosos en el camp d'aplicació de la Llei General de Sanitat, la Llei del Medicament, la Llei General de Seguretat Social, la Llei d'Ordenació Farmacèutica de la Comunitat Valenciana, la Llei d'Ordenació Sanitària de la Comunitat Valenciana i la resta de les disposicions de desplegament o concordants.  
2. Els centres de treball, els establiments, els locals i les instal·lacions la vigilància dels quals estiga legalment atribuïda a altres òrgans de les administracions públiques queden exceptuats de l'àmbit material d'actuació de la Inspecció de Servicis Sanitaris i continuen regint-se per la normativa específica, sense perjuí de la competència de la Inspecció de Servicis Sanitaris en les matèries no afectades per esta normativa específica.  
Article 15. Els inspectors i subinspectors de Servicis Sanitaris  
1. Els llocs de treball que fan les funcions d'inspecció previstes en els articles 3 al 13 d'este reglament els exercixen funcionaris metges i farmacèutics inspectors i infermers subinspectors.  
2. El perfil professional dels metges inspectors i infermers subinspectors de Servicis Sanitaris de la Conselleria de Sanitat el definix l'especialització en les matèries següents, entre altres: inspecció, acreditació, auditoria i avaluació sanitàries, administració i organització sanitàries, economia de la salut, estadística i epidemiologia, econometria, sistemes d'informació sanitaris, valoració medica del dany corporal.  
3. El perfil professional dels farmacèutics inspectors de Servicis Sanitaris de la Conselleria de Sanitat el definix l'especialització en les matèries següents, entre altres: inspecció, acreditació, auditories i avaluació sanitàries, administració i organització sanitàries, economia de la salut, estadística i epidemiologia, econometria, economia dels sistemes d'informació sanitaris, farmacoeconomia, utilització de medicaments i atenció farmacèutica.  
4. Els membres de la Inspecció de Servicis Sanitaris poden participar en qualsevol procediment convocat de provisió de llocs per a la funció inspectora sanitària. La participació en concursos o convocatòries per a altres llocs d'adscripció indistinta en les relacions de llocs de treball s'ajusta al que establix la Llei de Funció Pública Valenciana.  
5. En les convocatòries per a proves selectives d'ingrés o provisió de llocs de treball per a funcions inspectores, els funcionaris de carrera membres de la Inspecció de Servicis Sanitaris, formaran part dels tribunals que es constituïsquen per a això.  
Article 16. L'ingrés en la Inspecció de Servicis Sanitaris  
1. L'ingrés es regix pel que establix la normativa vigent que s'aplica i, en tot cas, requerix la superació de l'oposició corresponent i, si és el cas, quan ho preveja la convocatòria respectiva, la realització d'un curs de formació, d'una duració no superior a sis mesos.  
2. El temari especial de l'oposició de metges inspectors i infermers subinspectors versa sobre temes de les matèries següents: administració sanitària, legislació sanitària i de seguretat social, estadística, epidemiologia, economia de la salut, valoració mèdica d'incapacitats i del dany corporal, especialitats medicoquirúrgiques, acreditació i auditoria sanitàries, gestió de riscos sanitaris, peritatge mèdic i legislació bàsica farmacèutica.  
3. El temari especial de l'oposició de farmacèutics inspectors versa sobre temes de les matèries següents: administració sanitària, legislació sanitària i de seguretat social, legislació farmacèutica, estadística, epidemiologia, acreditació i auditoria sanitàries, gestió de riscos sanitaris, economia dels sistemes d'informació, economia de la salut, farmacoeconomía i estudis de valoració de medicaments.  
Article 17. Assessorament a la Inspecció de Servicis Sanitaris  
1. Amb caràcter excepcional, i en els assumptes la naturalesa i les circumstàncies dels quals ho requerisquen, pot adscriure's a les unitats inspectores, amb caràcter provisional o en comissió de servici, el personal tècnic que es considere adequat, a proposta de la Direcció de la Inspecció de Servicis Sanitaris.  
2. També la direcció esmentada té la capacitat de proposar la constitució de grups assessors d'experts en les matèries que es determine, amb vista al compliment dels seus fins.  
Article 18. Mitjans informàtics de la Inspecció de Servicis Sanitaris  
1. La Direcció de la Inspecció de Servicis Sanitaris coordina els recursos informàtics del sistema, que comprén els sistemes lògics i físics necessaris, i també les connexions informàtiques i el sistema de comunicacions entre la direcció esmentada abans i l'organització territorial del sistema d'inspecció, a través del centre de referència INTAI.  
2. El tractament informàtic de l'activitat del sistema d'informació de la Inspecció de Servicis Sanitaris es fa a partir d'una sola base de dades que garantisca l'homogeneïtat i l'explotació estadística, que ha de rebre les dades de totes les actuacions inspectores ben classificades.  
3. La base general de dades del sistema d'informació d'inspecció i les aplicacions d'explotació, han de raure en un sistema centralitzat determinat per la Direcció de la Inspecció de Servicis Sanitaris, a la qual li'n correspon la gestió, el desenrotllament i la modificació. Cada organització territorial accedix a les dades sobre matèries de la seua competència, i pot disposar les modificacions de la base de dades i de les aplicacions, de la manera que s'acorde.  
4. Les actuacions i comprovacions inspectores poden servir-se dels mitjans informàtics. Per a això, han de disposar d'accés a les dades i els antecedents que tinga l'administració Pública quan tinguen rellevància per a la funció inspectora, de la manera establida en la legislació i en este Reglament. En particular, ha de tindre accés ple a la documentació i els sistemes d'informació sanitaris, d'acord amb el que preveu la normativa sanitària vigent en cada moment.  
5. Totes les actuacions de la Inspecció de Servicis Sanitàries es fan amb respecte ple del que preveuen la Llei Orgànica 15/1999, de 13 de desembre, de Protecció de Dades de Caràcter Personal, i les disposicions que la despleguen.  
TÍTOL II  
El funcionament i l'actuació de la Inspecció de Servicis Sanitaris  
CAPÍTOL I  
Funcions i obligacions dels funcionaris de la Inspecció de Servicis Sanitaris  
SECCIÓ 1a  
Facultats dels inspectors i subinspectors de la Inspecció de Servicis Sanitaris  
Article 19. Caràcter i acreditació  
1. Els metges i farmacèutics inspectors de la Inspecció de Servicis Sanitaris de la Conselleria de Sanitat tenen, en l'exercici de les seues funcions, la condició d'autoritat pública segons el que establix la normativa vigent.  
2. Igualment, els infermers subinspectors de la Inspecció de Servicis Sanitaris de la Conselleria de Sanitat tenen, en l'exercici de les seues funcions, la condició d'agents de l'autoritat.  
3. Per a això, als inspectors i subinspectors de Servicis Sanitaris se'ls ha de proporcionar un document oficial que acredite la seua condició, expedit per l'òrgan directiu de la Conselleria de Sanitat que tinga encomanades les funcions d'inspecció.  
Article 20. Facultats dels inspectors i subinspectors de Servicis Sanitaris  
1. Els inspectors i subinspectors de Servicis Sanitaris, d'acord amb el que preveuen la Llei 14/1986, de 25 d'abril, General de Sanitat, la Llei 25/1990, de 20 de desembre, del Medicament, la Llei 6/1998, de 2 de juny, de la Generalitat, d'Ordenació Farmacèutica de la Comunitat Valenciana, la Llei 41/2002, de 14 de novembre, Bàsica reguladora de l'Autonomia del Pacient i de Drets i Obligacions en Matèria d'Informació i Documentació Clínica, la Llei 1/2003, de 28 de gener, de Drets i Informació al Pacient de la Comunitat Valenciana, la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, quan exercisquen les funcions que tinguen encomanades, i després d'acreditar la identitat si se'ls sol·licita, estan autoritzats per a:  
a) Entrar lliurement i sense notificar-ho abans, en qualsevol moment, en tots els centres, establiments i servicis sanitaris del seu àmbit de competència.  
b) Fer totes les proves, investigacions o exàmens que siguen necessaris per a comprovar el compliment de la normativa.  
c) Prendre o traure mostres, amb vista a la comprovació del compliment del que preveuen les disposicions normatives que s'apliquen.  
d) Fer totes les actuacions que siguen necessàries per al compliment de les funcions d'inspecció que fan.  
e) Accedir a la història clínica dels pacients, en qualsevol centre o servici sanitari, públic o privat, garantint el dret del pacient a la intimitat personal i familiar i el deure de guardar secret.  
2. Els inspectors i subinspectors de la Inspecció de Servicis Sanitaris, després d'acreditar la identitat i quan ho estimen necessari per al compliment de les seues atribucions, poden demanar la col·laboració del personal i servicis d'altres Administracions Públiques.  
3. També poden citar quan ho consideren procedent, per mitjà d'un requeriment de compareixença davant del funcionari actuant, a qui resulte obligat, per tal que aporte la documentació que s'assenyale en cada cas o que faça els aclariments pertinents. En la citació ha de constar expressament el lloc, la data, l'hora i l'objecte de la compareixença, i també, si és el cas, els efectes de no atendre-la. Quan es requerisca a algú que comparega davant de la Inspecció un dia determinat, entre este dia i la notificació del requeriment hi ha d'haver un termini no inferior a 48 hores, excepte en situacions excepcionals de les qual s'expliquen bé els motius.  
Article 21. Autonomia funcional de la Inspecció de Servicis Sanitaris  
Per al compliment correcte de les funcions encomanades, la Inspecció de Servicis Sanitaris manté autonomia funcional respecte als òrgans de direcció dels centres, establiments i servicis inspeccionats.  
Article 22. Col·laboració i auxili a la funció inspectora  
1. Els responsables dels centres, establiments i servicis sanitaris de la Conselleria de Sanitat, i el personal que hi preste servicis, i també els de qualsevol centre sanitari, han de proporcionar a la Inspecció de Servicis Sanitaris la col·laboració i l'auxili necessaris per a l'exercici de les seues funcions.  
2. Quan la naturalesa d'una actuació de la Inspecció faça necessari un assessorament especialitzat, la Inspecció de Servicis Sanitaris pot sol·licitar el suport d'altres departaments o servicis de la Conselleria de Sanitat, d'altres estructures d'Inspecció de l'administració de la Generalitat o de l'Estat, i també de qualsevol altre organisme professional, societat o associació científica.  
Article 23. Sol·licitud d'Informes  
1. La Inspecció de Servicis Sanitaris pot sol·licitar dels facultatius de la Conselleria de Sanitat els informes, les exploracions i els juís clinicoterapèutics necessaris per al compliment de les seues funcions.  
2. També pot sol·licitar els informes que s'estimen pertinents per al desplegament de les actuacions inspectores a qualsevol centre, servici, establiment o professional sanitari públic o privat, sense perjuí dels que resulte preceptiu sol·licitar per una disposició legal o reglamentària.  
3. Els informes que sol·licite la Inspecció de Servicis Sanitaris en el curs de les seues actuacions s'han d'atendre amb urgència i amb caràcter preferent.  
4. Les sol·licituds d'informes clínics en matèria de control d'incapacitats que cursen facultatius d'altres organismes públics, entitats o empreses col·laboradores, adreçades a facultatius de la Conselleria de Sanitat, han de ser enviades a la Inspecció de Servicis Sanitaris, de la manera que es determine.  
Article 24. Sol·licitud de proves complementàries  
La Inspecció de Servicis Sanitaris pot sol·licitar a les direccions dels centres sanitaris de la Conselleria de Sanitat la realització de les proves complementàries que estime necessàries per al desplegament de les seues funcions.  
SECCIÓ 2a  
Obligacions dels inspectors i dels subinspectors de Servicis Sanitaris  
Article 25. Obligacions  
1. Els funcionaris de la Inspecció de Servicis Sanitaris, com a funcionaris públics, han de servir amb objectivitat els interessos generals i han d'actuar d'acord amb els principis constitucionals d'eficàcia i jerarquia, amb sotmetiment ple a la Llei i al Dret, i amb subjecció als criteris tècnics i les directrius establits per les autoritats competents.  
2. En l'exercici de les seues funcions, i sense minva de la seua autoritat ni del compliment dels seus deures, han d'observar la màxima correcció amb les persones afectades per la inspecció, i han de procurar interferir en la menor mesura possible en el desplegament de les activitats dels centres, establiments i servicis inspeccionats.  
Article 26. Deure de sigil professional  
1. Els funcionaris que exercisquen tasques inspectores han de guardar el sigil i la confidencialitat adequats respecte als assumptes que coneguen per raó del seu càrrec, i també sobre les dades, els informes, l'origen de les denúncies o els antecedents que hagen conegut en l'exercici de les seues funcions.  
2. El personal sense funcions inspectores que preste servicis en òrgans i dependències de la Inspecció de Servicis Sanitaris queda subjecte als mateixos deures de sigil sobre el que conega per raó del seu lloc de treball.  
3. Quan la tasca inspectora requerisca l'accés a dades o a informació continguda en les històries clíniques dels pacients, s'ha de guardar secret professional i ha de quedar garantit el dret dels pacients a la intimitat personal i familiar. La informació a què es tinga accés en el curs de la tasca inspectora només pot utilitzar-se per als fins assignats a esta tasca.  
4. Els funcionaris i el personal a què es referixen els punts 1 i 2 d'este article estan obligats al secret professional derivat de la legislació sobre protecció de dades de caràcter personal.  
Article 27. Incompatibilitat i abstenció dels inspectors i subinspectors  
1. Els funcionaris de la Inspecció de Servicis Sanitaris queden afectats pel règim general d'incompatibilitats previst en la normativa vigent en la matèria.  
2. Estos funcionaris s'han de sotmetre a l'abstenció i la recusació, d'acord amb el que preveuen els articles 28 i 29 de Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.  
CAPÍTOL II  
Actuacions de la Inspecció de Servicis Sanitaris  
Article 28. Principis generals d'actuació  
1. Les actuacions inspectores objecte de Reglament les duen a terme funcionaris adscrits als llocs de treball propis de la Inspecció de Servicis Sanitaris de la Conselleria de Sanitat, previstos en les relacions de llocs de treball vigents, en les categories de metges inspectors, farmacèutics inspectors i infermers subinspectors.  
2. L'estructura bàsica de l'acció inspectora són els equips d'inspecció, la constitució dels quals respon bàsicament a criteris territorials, sectorials i d'especialització.  
3. Les actuacions inspectores les duen a terme, fins a la conclusió, els inspectors o subinspectors que les hagen iniciat. En el cas de cessament, trasllat, malaltia o una altra causa que concórrega en estos funcionaris, el superior jeràrquic pot encomanar-les a un altre funcionari.  
4. Iniciades les actuacions inspectores, el superior jeràrquic pot disposar en qualsevol moment la incorporació d'un altre o d'altres funcionaris quan la dificultat o les circumstàncies tècniques o temporals ho aconsellen.  
Article 29. Modalitats d'actuació  
1. Les modalitats d'actuació de la Inspecció de Servicis Sanitaris comprenen les de caràcter programat i les altres no programades.  
2. Són activitats programades les que establix el Pla d'Inspecció de Servicis Sanitaris, que proposa la Direcció de la Inspecció de Servicis Sanitaris.  
3. Són activitats no programades totes les actuacions que s'inicien d'ofici per un acord de l'òrgan competent, bé per pròpia iniciativa o com a conseqüència d'una orde superior, a petició raonada d'altres òrgans, o per denúncia. En qualsevol moment estes actuacions han de subjectar-se a criteris de legalitat, eficàcia i oportunitat.  
Article 30. Personal actuant  
1. Les actuacions inspectores poden efectuar-les només un funcionari o diversos, amb el principi de treball en equip i segons el tipus d'actuació prevista.  
2. En les actuacions en equip que facen inspectors i subinspectors, el inspector que les dirigisca ha de distribuir les comeses entre els participants segons l'especialització i les funcions pròpies de la categoria.  
3. El coordinador mencionat ha de ser designat pel superior jeràrquic que dispose la formació de l'equip inspector.  
Article 31. L'acta i els informes d'inspecció  
1. El personal de la Inspecció de Servicis Sanitaris que faça les funcions d'inspecció ha d'estendre una acta de les intervencions efectuades. En l'acta s'han de consignar totes les dades relatives a l'entitat, centre o servici inspeccionat i a la persona davant de la presència de la qual s'efectua la inspecció, i també la data, l'hora i el lloc de les actuacions i la identificació de la persona inspectora actuant.  
2. Els fets constatats pels inspectors o subinspectors actuants que es consignen en les actes d'inspecció, tenen la presumpció de certesa, sense perjuí de les proves que poden aportar les persones interessades en defensa dels drets o interessos respectius.  
3. Si els inspectors o subinspectors actuants aprecien algun fet que pot ser constitutiu d'infracció, s'hau de fer constar en l'acta estesa per a això.  
4. L'acta l'ha de signar obligatòriament el o la titular o representant de l'entitat, centre o servici, a fi de garantir que en coneix el contingut, sense que això hi comporte la conformitat. En el cas d'impossibilitat o negativa a signar, la Inspecció ho ha de fer constar en l'acta.  
5. De l'acta estesa se n'ha d'entregar una còpia a la persona interessada i, en el cas, de negativa a rebre-la, l'inspector o subinspector ho ha de fer constar en l'acta. L'acta s'ha d'enviar a la persona interessada per algun dels mitjans previstos en les disposicions legals vigents.  
6. La Inspecció de Servicis Sanitaris ha d'elaborar un informe d'inspecció de totes les actuacions practicades, al qual s'adjunten les actes esteses. S'hi ha de fer constar necessàriament: la forma d'iniciació, les actuacions practicades, el juí crític, les conclusions, i també, si és procedent, es reflectixen les recomanacions pertinents.  
Article 32. Actuacions disciplinàries i sancionadores  
1. Si en el curs de les actuacions practicades, s'aprecien determinats fets que, en el cas de confirmar-se, poden ser susceptibles de ser qualificats com a faltes greus o molt greus, d'acord amb el que preveu l'Estatut Marc del Personal Estatutari dels Servicis de salut, s'han de practicar les actuacions inspectores pertinents. En concloure esta informació prèvia, s'ha d'elaborar un informe de les actuacions junt amb una proposta, bé de sobreseïment de les actuacions, bé de proposta d'incoació d'un expedient disciplinari, que s'ha d'elevar al superior jeràrquic, que l'ha d'enviar, explicant-ne els motius, a la Direcció de la Inspecció de Servicis Sanitaris.  
2. La direcció esmentada adés ha d'elevar, si és el cas, la proposta d'incoació de l'expedient disciplinari a l'òrgan competent de la Conselleria de Sanitat, o ha de proposar l'arxivament de les actuacions practicades.  
3. Si, en el curs de les actuacions inspectores, s'aprecien fets que poden ser constitutius d'una infracció tipificada d'acord amb el que preveuen les normes sanitàries i administratives que s'apliquen, l'inspector o subinspector actuant ha de fer les actuacions prèvies, d'acord amb el que preveu el reglament regulador del procediment sancionador. A la conclusió d'estes actuacions, ha d'elaborar un informe proposta sobre la conveniència d'iniciació del procediment sancionador, al superior jeràrquic, que l'ha d'enviar, explicant-ne els motius, a la Direcció de la Inspecció de Servicis Sanitaris.  
4. Per a la tipificació i la sanció de les infraccions sanitàries constatades en el curs de les actuacions inspectores, cal adaptar-se al que preveu la normativa que s'aplica.  
5. Si en l'exercici de les actuacions, la Inspecció té coneixement de fets que poden ser constitutius d'il·lícit penal, ha de comunicar-ho a la Direcció de la Inspecció de Servicis Sanitaris, per tal que ho comunique al Ministeri Fiscal. De la mateixa manera, ha de facilitar les dades que li requerisca l'autoritat judicial competent en el curs de les actuacions que es practiquen. Quan la naturalesa de l'actuació ho requerisca, pot sol·licitar auxili judicial.  
6. Quan, durant l'exercici de la funció inspectora es negue l'entrada o s'impedisca la permanència en el centre, establiment o servici sanitari inspeccionat, no s'aporte la informació o documentació sol·licitada o no es preste el suport o auxili requerit, s'ha d'estendre una acta respecte a això, i s'ha d'advertir que l'actitud esmentada pot constituir una infracció administrativa per obstrucció a la labor inspectora.  
CAPÍTOL III  
Principis ordenadors del funcionament de la Inspecció de Servicis Sanitaris  
SECCIÓ 1a  
Programació d'objectius per a l'acció inspectora  
Article 33. Principis bàsics  
La Inspecció de Servicis Sanitaris programa l'actuació segons els objectius que determinen les autoritats sanitàries competents, i funciona amb subjecció als principis establits en l'article 103 de la Constitució Espanyola.  
Article 34. El Pla d'Inspecció de Servicis Sanitaris  
1. L'elaboració d'un pla d'inspecció de servicis sanitaris, d'acord amb el que preveu la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, constituïx una ferramenta fonamental per a aconseguir la planificació reglada de les activitats que ha de desplegar la Inspecció de Servicis Sanitaris.  
2. Es poden establir plans d'inspecció de servicis sanitaris amb caràcter plurianual, sense menyscabament de l'existència de plans d'inspecció anuals, segons el que preveu l'article 54 de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana.  
3. L'actuació de la inspecció de servicis sanitaris té entre els seus objectius verificar el compliment de les normes en la prestació sanitària i impulsar la millora de la qualitat de l'assistència i dels servicis i prestacions inclosos en el sistema sanitari.  
4. Per a això, fan falta línies d'actuació diferenciades i per programes, que possibiliten la inspecció i l'avaluació dels servicis sanitaris públics, concertats i privats, i també la tutela i el control de la resta de prestacions i activitats que du a terme la Conselleria de Sanitat.  
5. El Pla d'Inspecció de Servicis Sanitaris ha de considerar els objectius que han d'aconseguir els diferents programes d'inspecció i també les activitats que han de fer per a aconseguir-los, i ha d'establir un sistema d'avaluació global.  
6. El Pla d'Inspecció de Servicis Sanitaris l'ha d'elaborar la Direcció de la Inspecció de Servicis Sanitaris de la Conselleria de Sanitat.  
7. En el Pla d'Inspecció de Servicis Sanitaris es poden incloure actuacions específiques, a petició dels òrgans directius de la conselleria, per a l'avaluació i la valoració dels servicis sanitaris objecte de la seua competència. També els responsables territorials d'Inspecció han de proposar la inclusió en el Pla d'Inspecció de Servicis Sanitaris dels objectius singulars que afecten específicament el seu territori de competència. Els caps de secció poden elevar propostes per tal que siguen valorades i, si és el cas, incloses en el pla.  
8. Abans d'aprovar-lo, s'ha d'informar del Pla d'Inspecció de Servicis Sanitaris a la Inspecció General de Servicis de la Generalitat, d'acord amb el que disposa el Decret 236/1997, de 9 de setembre, del Consell.  
9. El Pla d'Inspecció de Servicis Sanitaris és aprovat pel conseller de Sanitat.  
10. En el desplegament del Pla d'Inspecció de Servicis Sanitaris, la distribució d'actuacions l'ha de fer la Direcció de la Inspecció de Servicis Sanitaris de la Conselleria de Sanitat.  
11. Els responsables de cada un dels programes d'inspecció inclosos en el Pla d'Inspecció de Servicis Sanitaris han de fer un seguiment permanent i han de fer un informe sobre l'evolució de cada programa amb la periodicitat que es determine.  
Article 35. Criteris de programació de servicis  
D'acord amb els programes d'actuacions, les direccions territorials de la Inspecció de Servicis Sanitaris i les direccions de Secció de la Inspecció de Servicis Sanitaris han d'organitzar la programació interna de les activitats segons la seua capacitat i els mitjans disponibles i atenent la transcendència o repercussió sanitària i social dels assumptes objecte de l'actuació, segons els objectius assenyalats.  
SECCIÓ 2a  
Normes de funcionament territorial i funcional  
Article 36. Normes funcionals: unitat de funció  
1. Els inspectors i subinspectors de servicis sanitaris han de fer les comeses que tenen encomanades, sota la direcció i coordinació dels servicis centrals d'inspecció.  
2. Pot encomanar-se als inspectors i subinspectors de servicis sanitaris la dedicació preferent a tasques especials corresponents a les àrees funcionals de l'acció inspectora que es determinen, tenint en compte la capacitat, dimensió i complexitat de cada Inspecció Territorial.  
Article 37. Normes de distribució territorial  
1. El personal sanitari de la Inspecció de Servicis Sanitaris pot exercir les seues funcions en tot el territori de la Comunitat Valenciana, quan siga designat, amb caràcter excepcional i ben justificat, per la Direcció de la Inspecció de Servicis Sanitaris per a configurar equips especials, amb la conformitat prèvia de la persona interessada, d'acord amb el que disposa la Llei de Funció Pública Valenciana.  
2. Les direccions territorials han d'arbitrar les mesures necessàries perquè els funcionaris assenyalats en l'apartat 1 d'este article puguen exercir la seua comesa en l'equip amb les màximes facilitats.  
3. No obstant, els inspectors i subinspectors de la Inspecció de Servicis Sanitaris poden exercir la seua funció fora dels límits de la comunitat autònoma, d'acord amb el que disposa l'article 40.3 d'este Reglament.  
Article 38. Criteris de distribució funcional  
1. Els funcionaris de la Inspecció de Servicis Sanitaris han de fer les funcions que corresponen als llocs de treball a què estan adscrits, sense perjuí del que preveu l'article 36.2 d'este reglament.  
2. Per a la distribució de les actuacions i la formació dels equips d'inspecció, es poden tindre en compte les preferències del personal de la Inspecció de Servicis Sanitaris, si bé s'ha de procurar una distribució de tasques que possibilite la rotació del personal per les diverses activitats.  
Article 39. Coordinació i col·laboració  
Els òrgans i les estructures territorials de la Inspecció de Servicis Sanitaris s'han de coordinar i han de facilitar les dades i els antecedents de rellevància de què disposen per al desplegament millor de l'acció inspectora que corresponga a altres equips o àmbits territorials.  
SECCIÓ 3a  
Normes sobre servicis encomanats per les autoritats en l'àmbit de les seues competències  
Article 40. Servicis disposats per l'administració General de l'Estat   
1. Segons l'article 124 del Text Refós de la Llei General de la Seguretat Social, i sense perjuí de les facultats pròpies de la Inspecció de Treball, correspon a la Conselleria de Sanitat la inspecció sobre l'organització i el funcionament dels servicis sanitaris propis o concertats, i també, si és el cas, dels de les mútues d'accidents de treball i malalties professionals de la Seguretat Social.  
2. La Inspecció de Servicis Sanitaris ha de fer les actuacions que li sol·liciten els òrgans territorials dels organismes gestors i servicis comuns de la Seguretat Social i la resta d'organismes amb funcions en l'orde social.  
3. La Inspecció de Servicis Sanitaris ha de complir els servicis que, per la via reglamentària, li encomane el Ministeri de Sanitat i Consum en l'àmbit de la competència d'execució de l'administració General de l'Estat, i ha de facilitar la informació de caràcter general que resulte necessària per al desenrotllament millor de la funció normativa que corresponga a l'Estat.  
Article 41. Col·laboració i coordinació amb altres administracions públiques  
1. La Inspecció de Servicis Sanitaris ha de col·laborar amb els diferents servicis d'inspecció de l'administració Autonòmica, especialment amb la Inspecció General de Servicis de la Generalitat, d'acord amb el que preveuen l'article 3 del Decret 236/1997, de 9 de setembre, del Consell, i amb les Inspeccions de Servicis Socials i d'Educació. També ha de col·laborar amb l'administració Local i General de l'Estat.  
2. La Inspecció de Servicis Sanitaris ha de fer els informes i ha de complir les sol·licituds d'actuació que siguen requerides pels òrgans judicials, en els termes legalment establits.  
3. L'òrgan directiu de la Conselleria de Sanitat que tinga encomanades les funcions d'inspecció constituïx la via orgànica ordinària per al manteniment de les relacions institucionals entre les conselleries i la resta de les administracions públiques, en matèries pròpies de la Inspecció de Servicis Sanitaris.  
TÍTOL III  
Organització del sistema de la inspecció de servicis sanitaris  
CAPÍTOL I  
Estructura general del sistema  
Article 42. Principis generals  
1. Segons el que preveuen la Llei General de Sanitat, la Llei General de la Seguretat Social, la Llei de Cohesió i Qualitat del Sistema Nacional de Salut i la resta de la normativa que s'aplica, la Inspecció de Servicis Sanitaris de la Conselleria de Sanitat ha de procurar la màxima col·laboració i cooperació amb la resta d'òrgans de les distintes administracions.  
2. La Inspecció de Servicis Sanitaris s'estructura en servicis centrals i territorials.  
Article 43. Servicis centrals de la Inspecció de Servicis Sanitaris  
1. El Reglament d'Organització i Funcionament de la Conselleria de Sanitat ha d'establir un òrgan central d'Inspecció de Servicis Sanitaris, amb el rang necessari per a garantir-ne la independència i el compliment adequat de les funció que li atorga la legislació Sanitària i de la Seguretat Social i les que s'arrepleguen en este Reglament.  
2. En compliment del que han acordat Les Corts, es configura la Inspecció Sanitària com una estructura única amb la dependència jeràrquica que s'establisca per mitjà d'un reglament, que garantisca el manteniment de les funcions que li són pròpies i la independència de les seues actuacions respecte als òrgans de gestió dels centres sanitaris.  
3. S'han d'adscriure, amb el rang necessari per al compliment de les funcions, a la Direcció de la Inspecció de Servicis Sanitaris, les unitats que determine el Reglament Orgànic i Funcional de la Conselleria de Sanitat.  
Article 44. Servicis territorials de la Inspecció de Servicis Sanitaris  
1. La Inspecció de Servicis Sanitaris en l'àmbit territorial es configura en les direccions territorials d'Inspecció de Servicis Sanitaris, direccions de Secció de la Inspecció de Servicis Sanitaris, direccions d'Unitat de Valoració Mèdica d'Incapacitats i Inspecció Farmacèutica, i amb el nivell orgànic que determine el Reglament d'Organització i Funcionament de la Conselleria de Sanitat i la relació corresponent de llocs de treball.  
2. Dependents de les direccions territorials d'Inspecció de Servicis Sanitaris s'adscriuen les direccions de Secció de la Inspecció de Servicis Sanitaris, les direccions d'Unitat de Valoració Mèdica d'Incapacitats i la Inspecció Farmacèutica.  
3. Quan els requeriments funcionals ho justifiquen, poden haver-hi, dependents de les direccions territorials d'Inspecció de Servicis Sanitaris, direccions d'Inspecció d'Àrea Sanitària, l'àmbit d'actuació de les quals ha de ser determinat per la Direcció de la Inspecció de Servicis Sanitaris, a les qual s'adscriurien les seccions d'Inspecció de Servicis Sanitaris corresponents.  
4. Quan els requeriments funcionals ho justifiquen, poden haver-hi direccions d'Inspecció Farmacèutica, a què s'adscriuria la Inspecció Farmacèutica de Servicis Sanitaris, l'àmbit d'actuació de la qual ha de ser determinat per la Direcció de la Inspecció de Servicis Sanitaris.  
Article 45. Ordenació territorial de la Inspecció de Servicis Sanitaris  
1. La Direcció Territorial d'Inspecció de Servicis Sanitaris constituïx l'òrgan de direcció i coordinació de la Inspecció de Servicis Sanitaris en l'àmbit provincial, adscrit a la direcció territorial corresponent.  
2. Les seccions d'Inspecció de Servicis Sanitaris i la Inspecció Farmacèutica es constituïxen sobre la base del principi de desconcentració de l'administració Sanitària. S'adequen en el seu àmbit d'actuació a la demarcació territorial determinada per la Conselleria de Sanitat.  
3. En cada Secció de la Inspecció de Servicis Sanitaris hi ha d'haver un cap de la Secció de la Inspecció de Servicis Sanitaris, que assumix la direcció, la coordinació i l'avaluació de les activitats que fa la Inspecció de Servicis Sanitaris, amb dependència jeràrquica del cap territorial d'Inspecció.  
4. Les seccions d'Inspecció de Servicis Sanitaris i la Inspecció Farmacèutica han de comptar amb el suport administratiu necessari.  
5. Cada direcció territorial integra les unitats especialitzades d'inspecció que exigisquen les seues necessitats, i organitza el seu funcionament sobre la base d'equips d'inspecció. La constitució i la composició dels equips respon a les circumstàncies de cada direcció territorial, amb l'informe preceptiu favorable de la Direcció de la Inspecció de Servicis Sanitaris. Dependran en el funcionament de les direccions territorials d'Inspecció.  
6. Les unitats especialitzades han d'integrar un o més equips d'inspecció en les situacions en què es requerisca.  
CAPÍTOL II  
Organització funcional de la Inspecció de Servicis Sanitaris  
Article 46. Funcions de la Direcció de la Inspecció de Servicis Sanitaris  
La Direcció de la Inspecció de Servicis Sanitaris té les competències següents:  
a) Assumir la planificació, direcció, coordinació i gestió de les activitats de la Inspecció de Servicis Sanitaris, de la Conselleria de Sanitat en l'àmbit central i territorial.  
b) Elaborar, efectuar el seguiment i avaluar el Pla d'Inspecció de Servicis Sanitaris.  
c) Efectuar propostes de normes legals i reglamentàries per a un desplegament millor de les funcions encomanades.  
d) Exercir la coordinació i la col·laboració amb altres òrgans i unitats de naturalesa inspectora de la Generalitat i de l'administració de l'Estat i de les comunitats autònomes.  
e) Representar la Conselleria de Sanitat i la Generalitat en els assumptes relacionats amb la Inspecció de Servicis Sanitaris, a requeriment del subsecretari.  
f) Elaborar els informes i les memòries anuals sobre l'actuació general de la Inspecció de Servicis Sanitaris.  
g) Participar en els programes de formació del personal de la Inspecció de Servicis Sanitaris, i també en qualssevol altres programes de formació que incloguen matèries relacionades amb la inspecció sanitària.  
h) I, en general, totes les funcions assenyalades en els articles 3 al 13 d'este reglament.  
i) Qualssevol altres funcions que li siguen encomanades en matèria d'inspecció, avaluació, control i assessorament sanitari pels òrgans competents, i també les funcions que d'ara en avant li atribuïsquen les disposicions legals i administratives.  
Article 47. Funcions dels servicis centrals de la Inspecció de Servicis Sanitaris  
Les unitats a què es referix l'apartat 3, de l'article 43, exercixen les funcions previstes en els articles 3 al 13, amb la distribució que determine el Reglament Orgànic i Funcional de la Conselleria de Sanitat.  
Article 48. Funcions dels servicis territorials de la Inspecció de Servicis Sanitaris  
Són funcions dels caps territorials de la Inspecció de Servicis Sanitaris:  
a) Coordinar l'actuació de la Inspecció de Servicis Sanitaris del seu àmbit territorial.  
b) Proposar les mesures de suport tècnic i de col·laboració pericial que considere necessàries per a l'exercici de l'actuació inspectora.  
c) Comunicar a la Direcció de la Inspecció de Servicis Sanitaris les necessitats que hi haja per a l'exercici de la funció inspectora en el seu àmbit territorial, i proposar-hi les solucions possibles, explicant-ne les raons.  
d) Impulsar i exercir la coordinació amb altres estructures inspectores i altres organismes en relació amb les actuacions inspectores, en el seu àmbit territorial.  
e) Conéixer i resoldre els recursos de la seua competència en els termes assenyalats per la normativa que s'aplica.  
f) Elevar a la Direcció de la Inspecció de Servicis Sanitaris les propostes que determinen la conveniència d'establir criteris tècnics comuns per a l'actuació inspectora, en l'àmbit de la Comunitat Autònoma, per la transcendència o l'interés general.  
g) Programar l'acció per al compliment dels objectius assignats, coordinar l'assignació de servicis a les unitats especialitzades, inspectors, subinspectors i equips, i el registre per orde cronològic, el control dels termes i terminis per a les actuacions, i vetlar pel compliment de les instruccions i la programació de servicis de funcionament de la Inspecció.  
h) Supervisar i controlar la diligència en el compliment de servicis per part de les unitats, inspectors, subinspectors i equips d'inspecció, i la qualitat dels resultats, tornant per tal que els esmenen els que resulten insuficients, defectuosos o que contrarien els criteris tècnics establits per a això.  
i) Formar part com a vocal permanent de la Comissió de Valoració del Dany Corporal de la Conselleria de Sanitat.  
j) Presidir en la província la Comissió Territorial d'Incapacitat Territorial.  
k) Exercir la representació de la Inspecció de Servicis Sanitaris en la província.  
l) Proposar a la Direcció de la Inspecció de Servicis Sanitaris la designació del inspector que haja de substituir-lo, en el cas d'absència o malaltia.  
m) Elaborar la memòria anual de la Inspecció de Servicis Sanitaris del seu àmbit territorial.  
n) Elevar, mensualment, a la Direcció de la Inspecció de Servicis Sanitaris i al director territorial el resum general de servicis efectuats per la Inspecció de Servicis Sanitàriament i, trimestralment, un informe sobre el funcionament de la Inspecció Territorial.  
o) Celebrar reunions de treball periòdiques amb els funcionaris de la plantilla provincial, almenys amb caràcter trimestral, per a la coordinació i eficàcia millors, vigilar el funcionament dels servicis, i qualsevol altre anàleg o que li encomane la superioritat.  
p) Qualsevol altre de naturalesa anàloga als anteriors o que li puguen encomanar la Direcció de la Inspecció de Servicis Sanitaris o el director territorial de Sanitat.  
Article 49. Funcions de la Inspecció de Servicis Sanitaris  
1. Les inspeccions de Servicis Sanitaris, en el seu àmbit d'actuació, assumixen el desplegament i l'execució dels programes generals que els afecten i els específics que establisca el Pla d'Inspecció de Servicis Sanitaris.  
2. Són funcions de la Direcció de Secció de la Inspecció de Servicis Sanitaris les següents:  
a) Organitzar el funcionament de la unitat i de l'àrea assignada, dependent del cap territorial d'Inspecció per a la coordinació amb les altres seccions d'Inspecció de Servicis Sanitaris.  
b) Desplegar la coordinació necessària amb la resta de les estructures de l'Àrea de Salut per a l'exercici de les activitats.  
c) Dirigir, programar i coordinar les actuacions del personal de la Secció de la Inspecció de Servicis Sanitaris.  
d) Valorar i retre compte de les actuacions i els resultats en la Secció de la Inspecció de Servicis Sanitaris mensualment a la Direcció Territorial d'Inspecció.  
3. Són funcions de la Inspecció Farmacèutica, a més de les que li corresponen per la condició d'inspectora, les següents:  
a) Organitzar el funcionament de la unitat en el seu àmbit territorial.  
b) Desplegar la coordinació amb la resta de les estructures de la província que siga necessària per a l'exercici de les seues funcions, especialment amb les que actuen en el marc farmacèutic i de productes sanitaris.  
c) Establir la coordinació i promoure la col·laboració entre el personal de les estructures territorials dependents de la Inspecció Farmacèutica.  
4. Són funcions de la Direcció de la Unitat de Valoració Mèdica d'Incapacitats, a més de les que li corresponen per la seua condició d'inspectora, les següents:  
a) Supervisar les unitats de Valoració Mèdica d'Incapacitats. Fer els reconeixements i els dictàmens mèdics preceptius, d'acord amb la legalitat vigent, sobre incapacitats, accidents i altres situacions que ho requerisquen.  
b) Formar part dels equips de valoració d'incapacitats de l'Institut Nacional de la Seguretat Social, en representació de la Conselleria de Sanitat.  
c) Emetre els informes que determine preceptivament la normativa que s'aplicació, i en especial la de prevenció de riscos laborals.  
d) Formar part com a vocal permanent de la Comissió de Valoració del Dany Corporal de la Conselleria de Sanitat.  
e) Formar part com a vocal permanent de la Comissió Territorial d'Incapacitat Temporal.  
f) Formar part dels tribunals mèdics, en representació de la Conselleria de Sanitat, en els supòsits previstos en la normativa de l'administració Local.  
Article 50. Equips d'Inspecció: concepte i funcions  
1. Els equips d'inspecció són l'estructura bàsica funcional de l'acció inspectora. La constitució dels equips respon, entre altres, a criteris territorials, sectorials i d'especialització.  
2. Els equips fan de manera integral l'activitat inspectora ordinària en l'àmbit que se'ls assigne, sense perjuí del que establix l'article anterior. Els equips d'inspecció compten amb els inspectors i subinspectors i el personal administratiu necessaris per al compliment dels seus objectius.  
3. Els equips d'inspecció depenen de la Direcció d'Inspecció a què estiguen assignats.  
4. Cada equip assumix l'execució de la programació dels servicis que corresponen al seu àmbit, organitza i distribuïx el treball entre els seus membres i el seguiment de l'execució i de l'adequació de les actuacions practicades, i porta a terme la seua comesa per mitjà de l'actuació individual o col·lectiva dels inspectors i subinspectors.  
5. Al capdavant de l'equip hi ha un inspector o inspectora, que el dirigix tècnicament i funcionalment, n'exercix el control, i n'impulsa l'activitat, amb la dependència establida en l'apartat 3 anterior; compta amb els inspectors i subinspectors que s'hi assignen, i amb el personal administratiu de suport que permeten les disponibilitats i l'organització.  
Article 51. El/La metge/essa inspector/a de Servicis Sanitaris  
1. El/La metge/essa inspector/a de Servicis Sanitaris, en l'exercici de les seues funcions, exercix les activitats que porten a la consecució dels objectius, d'acord amb els programes d'inspecció inclosos en el Pla d'Inspecció de Servicis Sanitaris.  
2. També fa actuacions d'ofici per un acord de l'òrgan competent, bé per pròpia iniciativa o com a conseqüència d'una orde superior, a petició raonada d'altres òrgans, o per denúncia.  
3. El/La metge/essa inspector/a, en l'exercici de les seues funcions i en el seu àmbit d'actuació, està facultat per a:  
a) Participar en l'avaluació del Pla de Salut de la Comunitat Valenciana.  
b) Avaluar l'organització i el funcionament administratiu i sanitari de tots els servicis i dependències de la conselleria i centres sanitaris públics i privats.  
c) Inspeccionar i avaluar els centres, servicis, unitats i establiments sanitaris, tant públics com privats.  
d) Inspeccionar els centres i servicis concertats amb la Conselleria de Sanitat, respecte a les condicions establides en el concert, i també els aspectes d'organització i funcionament que afecten els objectius que establix.  
e) Inspeccionar el procés assistencial de les entitats col·laboradores de la Seguretat Social, i també la inspecció i el control de les instal·lacions i servicis d'estes entitats en relació amb l'assistència sanitària derivada de contingències no professionals.  
f) Avaluar el funcionament de les comissions clíniques i, en especial, la de docència.  
g) Participar en l'avaluació docent dels servicis assistencials per a la formació postgraduada, quan estiga ben acreditat.  
h) Inspeccionar i avaluar les activitats d'investigació que es facen en el sistema sanitari.  
i) Elaborar els informes preceptius en els procediments d'acreditació de centres i servicis sanitaris.  
j) Inspeccionar i controlar, amb caràcter sanitari, la prestació d'Incapacitat Temporal, inclòs el personal de la Generalitat.  
k) Exercir les facultats i competències atribuïdes a la Inspecció de Servicis Sanitaris en matèria de Seguretat Social, especialment els aspectes referits a les prestacions sanitàries i les entitats col·laboradores.  
l) Investigar i informar de les actuacions de què puguen derivar-se responsabilitats individuals en el desplegament dels procediments administratius i del funcionament general dels servicis sanitaris.  
m) Fer les actuacions prèvies i la instrucció de procediments disciplinaris en matèries de la seua competència.  
n) Fer les actuacions prèvies i la instrucció de procediments sancionadors com a conseqüència d'actuacions directes de la Inspecció de Servicis Sanitaris.  
o) Inspeccionar les prestacions sanitàries .incloses l'atenció primària, l'atenció especialitzada, les prestacions farmacèutiques, les prestacions complementàries i els servicis d'informació i documentació sanitària. del Sistema Nacional de Salut, i també les relatives als convenis internacionals.  
p) Inspeccionar i fer el procediment de visat de prestacions farmacèutiques i complementàries.  
q) Elaborar informes i propostes en els expedients de reintegrament de despeses ocasionats per l'assistència sanitària fora del Sistema Nacional de Salut.  
r) Emetre els informes tecnicosanitaris en els expedients de reclamacions de responsabilitat patrimonial de l'administració.  
s) Participar en la gestió de riscos sanitaris.  
t) Fer les actuacions de valoració mèdica d'incapacitats i, en especial, els aspectes referits a reconeixements i informes mèdics previs, en els procediments en què estiga establit.  
u) Inspeccionar i avaluar com a garantia del compliment dels drets i deures dels pacients. Elaborar informes sobre les reclamacions, queixes i suggeriments dels pacients derivades de l'assistència sanitària prestada, d'acord amb la normativa vigent.  
v) Participar en la formació i investigació en les matèries pròpies de la seua competència.  
w·) Participar en els tribunals de selecció de personal sanitari, facultatiu i d'infermeria.  
x) Formar part dels tribunals de selecció de personal inspector i subinspector de servicis sanitaris.  
y) Qualssevol altra que estiga establida per disposicions legals o reglamentàries, i també les que siguen ordenades pel superior en l'exercici de les seues atribucions.  
4. L'inspector ha d'assumir provisionalment les funcions del cap de la secció o unitat funcional especialitzada, en casos d'absència, vacant o malaltia.  
Article 52. El/la inspector/a farmacèutic/a de Servicis Sanitaris  
1. El/la inspector/a farmacèutic/a de Servicis Sanitaris, en l'exercici de les seues funcions, exercix les activitats que porten a la consecució dels objectius, d'acord amb els programes d'inspecció inclosos en el Pla d'Inspecció de Servicis Sanitaris.  
2. També fa actuacions d'ofici per un acord de l'òrgan competent, bé per pròpia iniciativa o com a conseqüència d'una orde superior, a petició raonada d'altres òrgans, o per denúncia.  
3. El/la inspector/a farmacèutic/a de Servicis Sanitaris, en l'exercici de les seues funcions, i preferentment en les matèries relacionades amb la prestació farmacèutica o amb estructures o servicis de caràcter farmacèutic, pot, i en el seu àmbit d'actuació està facultat per a:  
a) Participar en l'avaluació del Pla de Salut de la Comunitat Valenciana.  
b) Avaluar l'organització i el funcionament administratiu i sanitari de tots els servicis i dependències de la conselleria i centres sanitaris públics i privats.  
c) Inspeccionar i avaluar els centres, servicis, unitats i establiments sanitaris, tant públics com privats.  
d) Inspeccionar els centres i servicis concertats amb la Conselleria de Sanitat, respecte a les condicions establides en el concert, i també els aspectes d'organització i funcionament que afecten els objectius que establix.  
e) Inspeccionar, en matèria farmacèutica, el procés assistencial de les entitats col·laboradores de la Seguretat Social, i també la inspecció i el control de les instal·lacions i servicis d'estes entitats en relació amb l'assistència sanitària derivada de contingències no professionals.  
f) Avaluar el funcionament de les comissions clíniques i, en especial, la de docència.  
g) Participar en l'avaluació docent dels servicis assistencials per a la formació postgraduada, quan estiga ben acreditat.  
h) Participar en la inspecció i avaluació de les activitats d'investigació que es fan en el sistema sanitari.  
i) Elaborar els informes preceptius en els procediments d'acreditació de centres i servicis sanitaris.  
j) Exercir les facultats i competències atribuïdes a la Inspecció de Servicis Sanitaris en matèria de Seguretat Social, especialment els aspectes referits a les prestacions sanitàries i les entitats col·laboradores.  
k) Investigar i informar de les actuacions de què poden derivar-se responsabilitats individuals en el desplegament dels procediments administratius i del funcionament general dels servicis sanitaris.  
l) Fer les actuacions prèvies i la instrucció de procediments disciplinaris en matèries de la seua competència.  
m) Fer les actuacions prèvies i la instrucció de procediments sancionadors com a conseqüència d'actuacions directes de la Inspecció de Servicis Sanitaris.  
n) Inspeccionar les prestacions sanitàries farmacèutiques i complementàries.  
o) Inspeccionar el procediment de visat de prestacions farmacèutiques i complementàries.  
p) Elaborar informes i propostes en els expedients de reintegrament de despeses ocasionats per la prestació farmacèutica fora del Sistema Nacional de Salut.  
q) Fer informes tècnics en els expedients de reclamacions de responsabilitat patrimonial de l'administració derivats de la prestació farmacèutica.  
r) Participar en la gestió de riscos sanitaris en els aspectes relacionats amb la prestació farmacèutica o els productes farmacèutics.  
s) Fer les actuacions i el manteniment de les bases de dades de medicaments (REME) i del Gaia, i també de qualsevol altra que en el futur es desplegue.  
t) Inspeccionar i avaluar com a garantia del compliment dels drets i deures dels pacients. Elaborar informes sobre les reclamacions dels pacients derivades de la prestació farmacèutica i dietètica, d'acord amb la normativa vigent.  
u) Participar en la formació i la investigació en les matèries pròpies de la seua competència.  
v) Participar en els tribunals de selecció de personal sanitari, facultatiu i d'infermeria.  
w) Formar part dels tribunals de selecció de personal inspector i subinspector de servicis sanitaris.  
x) Informar sobre l'evolució de la prestació farmacèutica i els indicadors qualiquantitatius.  
y) Participar en les comissions i grups de treball, i assumir-hi en casos determinats la secretaria tècnica, a sol·licitud de l'òrgan de gestió.  
z) Qualssevol altra que estiga establida per disposicions legals o reglamentàries, i també les que siguen ordenades pel superior en l'exercici de les seues atribucions.  
4. Fer les actuacions fora del seu àmbit territorial que, extraordinàriament, li encomane la Direcció Territorial d'Inspecció o la Direcció de la Inspecció dels Servicis Sanitaris de la Conselleria de Sanitat.  
Article 53. L'infermer/la infermera subinspector/a de Servicis Sanitaris  
1. L'infermer/la infermera subinspector/a de Servicis Sanitaris, en l'exercici de les seues funcions, exercix les activitats que porten a la consecució dels objectius, d'acord amb els programes d'inspecció inclosos en el Pla d'Inspecció de Servicis Sanitaris.  
2. També fa les actuacions que s'inicien d'ofici per un acord de l'òrgan competent, bé per pròpia iniciativa o com a conseqüència d'una orde superior, a petició raonada d'altres òrgans, o per denúncia.  
3. L'infermer/la infermera subinspector/a, en l'exercici de les seues funcions, està facultat per a:  
a) Analitzar i avaluar el funcionament dels programes d'infermeria d'atenció primària i especialitzada.  
b) Inspeccionar i avaluar els servicis assistencials, en l'àmbit de la seua competència.  
c) Revisar, fer el seguiment i controlar els processos d'Incapacitat Temporal, fent les activitats següents:  
1. El seguiment dels processos d'Incapacitat Temporal, d'acord amb els indicadors sanitaris d'esta prestació.  
2. El seguiment i el control de l'ompliment dels informes periòdics exigits per la legislació vigent.  
3. La coordinació de les comunicacions amb les entitats gestores i col·laboradores de la Seguretat Social.  
4. Les primeres visites d'inspecció, en les quals ha de demanar la informació clínica necessària per a l'obertura de la història clínica i la valoració mèdica per part de l'inspector.  
5. Qualsevol altra que li assigne el metge inspector, d'acord amb la seua titulació professional.  
d) Fer el seguiment de les prestacions sanitàries farmacèutiques i complementàries, i la supervisió i el control del procediment de visat de les especialitats i productes que ho requerisquen.  
e) Elaborar les dades i els indicadors necessaris per a l'informe mensual d'activitat de la unitat a què estiga adscrit.  
f) Participar en els programes d'investigació i fer activitats en els programes de formació, en les matèries de la seua competència.  
g) Elaborar els informes tècnics en els procediments de responsabilitat patrimonial en què es determine.  
h) Exercir les actuacions disciplinàries i sancionadores, d'acord amb la normativa vigent.  
i) Participar en la tutela dels drets i deures dels pacients dels servicis sanitaris.  
j) Fer les visites domiciliàries que es consideren pertinents per a la consecució dels fins i tasques de la labor inspectora.  
k) Participar en els tribunals de selecció de personal estatutari sanitari i personal estatutari de gestió i servicis.  
l) Formar part dels tribunals de selecció de personal subinspector.  
m) I, en general, qualsevol altra que estiga determinada per la legislació i la normativa vigents, i també les que li ordene el superior, en l'exercici de les seues atribucions.


Còpia Permalink ELI